'L-industrija tal-bini għandha bżonn li titrażżan u mhux li tkun iffaċilitata tkompli żżid mal-ħerba li diġa għamlet' - Carmel Cacopardo “In-Naxxar, bħal-lokalitajiet il-kbar kollha f’Malta hu fgat bil-bini bla rażan u bit-traffiku. L-ambjent urban li hu tant essenzjali fil-katina li tikkontribwixxi għall-kwalità ta’ ħajja aħjar għal kulħadd, qiegħed taħt assedju”. Dan qalu Carmel Cacopardo Chairperson ta’ Alternattiva Demokratika waqt konferenza stampa fiċ-ċentru tan-Naxxar. Cacopardo għamel referenza għal proposta tal-Malta Developers' Association (MDA) u qal li proposta bħal din tkompli toħloq problemi taż-żoni urbani tagħna. "L-industrija tal-bini għandha bżonn li titrażżan u mhux li tkun iffaċilitata tkompli żżid mal-ħerba li diġa għamlet," sostna Cacopardo. "Dan ikompli jżid mal-problemi kkawżati mill-iskema ta’ razzjonalizzazzjoni approvata fl-2006," sostna f'referenza għall-pjan tant kritikat li kien tressaq minn Gvern Nazzjonalista.  "Illum il-ġurnata qed jinħassu l-impatti kollha tagħha. Għax f’diversi partijiet tan-Naxxar u tal-lokalitajiet li jmissu miegħu għaddej żvilupp massiċċ li hu konsegwenza diretta ta’ dik id-deċiżjoni. Dan qed iwassal mhux biss biex djar baxxi jkunu sostitwiti b’ġungla tal-konkos imma fuq kollox biex tiżdied kemm id-densità tal-bini u żieda kbira ta’ karozzi f’żona żgħira. Din iż-żieda fit-traffiku qed tkompli tgħarraq il-kwalità tal-arja u allura tikkontribwixxi għal iktar mard respiratorju." Intant l-Alternattiva Demokratika qed tipproponi tnaqqsis tal-veloċita f’żoni residenzjali għal massimu ta’ 30 kilometru fis-siegħa kif ukoll bl-iżvilupp tal-infrastruttura b’tali mod li tkun inkoraġġita iktar l-użu tar-roti.